和席八十二韻
作者：韓愈
朝代：唐

paragraphs: 絳闕銀河曙，東風右掖春。
官隨名共美，花與思俱新。
綺陌朝遊間，綾衾夜直頻。
橫門開日月，高閣切星辰。
庭變寒前草，天銷霽後塵。
溝聲通苑急，柳色壓城勻。
綸綍謀猷盛，丹青步武親。
芳菲含斧藻，光景暢形神。
傍砌看紅藥，巡池詠白蘋。
多情懷酒伴，餘事作詩人。
倚玉難藏拙，吹竽久混真。
坐慙空自老，江海未還身。